O`zbekiston madaniy merosi Amerikani zabt etmoqda

Dunyoga mashhur kolleksiyachi Gido Goldmanning noyob, o`ziga xos rang berish uslubi katalogi nashrga tayyorlanmoqda. 2019 yilning 27 sentyabrida AQSh poytaxti Vashingtonningof Ronald Reagan Building and International Trade Center nomli nufuzli zalida "Yangi O`zbekiston: noyob madaniy tashabbuslar" nomli media ivent bo`lib o`tdi. Mashhur amerikalik tarixchilar, sharqshunoslar, kolleksiyachilar, zardo`zlar tadbirning asosiy ishtirokchilari bo`lishdi va unga haqiqiy sharqona kayfiyat ulashishdi.
Media iventda aynan o`zbek to`qimachilik sanoatiga katta e`tibor qaratildi. Olimlar o`zbek to`qimachiligini yuqori baholab, o`z ma`ruzalarida, taqdimotlarida uning go`zalligi, nafisligi haqida so`z yuritishdi, sharqona liboslarni namoyish etishdi. 
"Agar hayotim davomida birorta san`at turidan hayratlangan bo`lsam, bu albatta o`zbek to`qimachiligidir..." deb Garvard universiteti qoshidagi Evropa tadqiqotlari markazi asoschi-direktori,kolleksiyachi, doktor Gido Goldman so`zlaridan iqtibos keltirdi "Vashington post" gazetasi.
Muzey hamjamiyati vakillari va kolleksiyachilar "O`zbekiston madaniy merosi dunyo to`plamlarida" loyihasining dunyo amaliyotidagi o`rnini yuqori baholab, hamkorlik qilish niyatida ekanliklarini ta`kidlashdi.
Media ivent yakunida O`zbekiston madaniy merosini saqlash, o`rganish va ommalashtirish butunjahon jamiyati raisi Firdavs Abduxoliqov va kolleksioner Gido Goldman o`zbek matosining nodir va boy namunalari jamlanmasini o`z ichiga olgan “O`zbek ikatlari” nomli albomni nashr qilish borasida kelishib olishdi. Mazkur albomga kiruvchi ajoyib manbalarni doktor Goldman hadya tariqasida bir qator Amerika muzeylariga taqdim etgan. 
Dunyoga mashhur kolleksioner o`zbek ikatlari katalogini tuzish borasida loyihaga qo`ldan kelgancha beminnat yordam berishini ta`kidladi.